b'\n_START_ARTICLE_\nQuanah Parker\n_START_PARAGRAPH_\nQuanah Parker (noin 1848 \xe2\x80\x93 23. helmikuuta 1911, intiaaninimelt\xc3\xa4\xc3\xa4n Puthnoconi) oli yksi comanche-intiaanien viimeisist\xc3\xa4 sotap\xc3\xa4\xc3\xa4llik\xc3\xb6ist\xc3\xa4 Keski-Texasissa. H\xc3\xa4n oli valkoisen naisen Cynthia Ann Parkerin \xe2\x80\x8eja comanche-p\xc3\xa4\xc3\xa4llikk\xc3\xb6 Peta Noconan lapsi. Parkerin el\xc3\xa4m\xc3\xa4\xc3\xa4n tuli k\xc3\xa4\xc3\xa4nne, kun h\xc3\xa4nen is\xc3\xa4ns\xc3\xa4 sai surmansa 18. joulukuuta 1860 valkoisten kostoiskussa. Samalla h\xc3\xa4nen \xc3\xa4itins\xc3\xa4 vietiin valkoisten puolelle, koska valkoiset halusivat vapauttaa t\xc3\xa4m\xc3\xa4n. Quanah nousi heimon p\xc3\xa4\xc3\xa4llik\xc3\xb6ksi ja johti heimon ankaraa vastarintaa valkoisia uudisasukkaita vastaan._NEWLINE_Vuonna 1875 comanche-joukko laski aseensa ja muutti reservaattiin Oklahomaan. Toisin kuin monet muut intiaanit, Quanah Parker sopeutui sinne hyvin. H\xc3\xa4nell\xc3\xa4 oli liikemiesvainua ja poliittista taitoa, ja h\xc3\xa4nest\xc3\xa4 tuli vaikutusvaltainen intiaanijohtaja. Niinp\xc3\xa4 h\xc3\xa4n oli luomassa intiaaniuskontoja ja kristinuskoa sekoittavaa Amerikan alkuper\xc3\xa4iskansojen kirkkoa. H\xc3\xa4n kuvasi intiaanien uskontoa sanoen, ett\xc3\xa4 valkoinen mies menee kirkkoon puhumaan Jumalasta, mutta intiaani menee tiipiihins\xc3\xa4 puhumaan Jumalalle.'